J. Ivančo, poslanec: (2007-06-26):
Účelové zmeny v zákone č. 302/2001 a pozmeňujúce návrhy vo výbore tak výrazne vstupujú do rozbehnutého volebného obdobia samospráv a zasahujú do práce všetkých volených orgánov samosprávnych krajov. Čo je však v návrhu pre mňa kľúčové, ale veľmi nebezpečné, sú hlavne zmeny prijaté vo výbore, ktoré posilňujú kompetencie predsedu. Výborom schválené zmeny však podľa mňa idú aj priamo nad rámec predloženej vládnej novely. Pýtam sa, prečo taký silný zásah do regionálnej samosprávy, do vnútorných kompetenčných pravidiel? Prečo zrazu treba na opätovné schválenie uznesenia, ktoré nepodpíše predseda, trojpätinovú väčšinu, nie nadpolovičnú, po 5 rokoch? Prečo taký razantný zásah do demokratických pravidiel na regiónoch, ako je určovanie organizačnej štruktúry úradov samosprávnych krajov pri, samozrejme, doterajšej personálnej právomoci predsedu kraja? Komu to prispeje, tieto zmeny? Ale aj zmeny, ktoré je cítiť zo zákona a ktoré pravdepodobne prídu v blízkej budúcnosti, týkajúce sa hlavných kontrolórov. Komu pomôže to, že mimoriadne zastupiteľstvá sa nebudú zvolávať do 7, ale do 30 dní? Dnešné vydanie denníka Pravda, myslím, že to bola Pravda, prináša správu o znepokojení regionálnych poslancov za Hnutie za demokratické Slovensko – Ľudová strana a Slovenská demokratická a kresťanská únia – Demokratická strana v regionálnom parlamente v Banskej Bystrici. Znepokojenie vychádza už pri terajšom stave zákona a znepokojenie vychádza od poslancov jednej z vládnych strán a poslancov strán opozície, ktoré sú na regionálnom parlamente v opozičnom postavení. Opakujem a zdôrazňujem, už pri terajšom kompetenčnom stave. Čo bude potom, ak prejdú také silné kompetencie pre predsedu kraja? Nemôžeme nazývať inak ako pravým menom to, že návrh zmien v zákone o samosprávnych krajoch je znižovaním miery demokracie. Ide o potláčanie postavenia volených zástupcov a silné oklieštenie právomocí volených poslancov zastupiteľstva samosprávneho kraja. Toto sa stáva štandardným obrazom vládnej moci. Zásahy do § 11 a snaha vytvoriť na regionálnych postoch predsedov novodobých neobmedzených pánov, ako niektorí kolegovia povedali, gubernátorov, je pre nás neprijateľné, kolegyne a kolegovia, pretože také návrhy prichádzajú od poslancov. Ako môžete, poslanci, predkladať návrhy, ktoré oklieštia právomoci vašich kolegov poslancov na regionálnej samospráve? Ľavicový centrizmus presadzuje sústredenie moci v jedných rukách. Vadia vám poslanci. Akú objednávku plníte? Veď ak nechcete, predsedovia, poslancov, zrušte potom na regionálnej úrovni poslancov vôbec. A aké bude postavenie, kolegyne a kolegovia, vás poslancov vládnej koalície, ak váš predseda bude obklopený regionálnymi bosmi a nebude vás vôbec potrebovať? Zmeny robia z poslancov pritakávačov a kompetenčných bedárov. Ale do takéhoto postavenia to vediete len preto, lebo teraz máte moc. Čo budete robiť so zákonom, ak moc na regiónoch, ak predsedov na regiónoch mať nebudete? Opäť budete meniť zákon? Prečo vám prekáža demokratické a iste náročné spravovanie regiónu na základe dohôd medzi zastupiteľstvom a predsedom? Prečo vytláčate z regiónov čaro politických dohôd a čaro politickej diskusie. V zmysle známeho „každému niečo“ pokračuje vláda predsedu Fica v snahe o totálne ovládnutie politickej moci cez jednotlivcov. A v tom je kľúčové nebezpečenstvo. Cez jednotlivcov, nie kolektívne rozhodovanie. Dovolím si povedať, že končí sa krátka história demokratických regionálnych samospráv založená na dvoch nezávislých samosprávnych orgánoch – predsedovi a zastupiteľstve. Vážené panie poslankyne, páni poslanci, vzhľadom na to, že uvedené návrhy rozsiahlo zasahujú do rozbehnutého volebného obdobia, je potrebné aspoň ochrániť prebiehajúce volebné obdobie. Preto si dovolím podať pozmeňujúci návrh k danému zákonu, ktorý znie, k vládnemu návrhu zákona, ktorým sa mení a dopĺňa zákon č. 302/2001 o samospráve vyšších územných celkov (zákon o samosprávnych krajov) v znení neskorších predpisov a dopĺňa sa zákon Slovenskej národnej rady č. 369/1990 Zb. o obecnom zriadení v znení neskorších predpisov, sa mení čl. III. Nové znenie je: „Tento zákon nadobúda účinnosť 1. januára 2010.“ Navrhovaná zmena posunie termín účinnosti na začiatok ďalšieho volebného obdobia regionálnych samospráv. Týmto návrhom nedôjde k zmene pravidiel počas prebiehajúceho volebného obdobia. Práca volených orgánov je v tomto čase rozbehnutá podľa pôvodného znenia a navrhovaná účinnosť zmien by spôsobila chaos v činnosti samospráv. Súčasne chcem požiadať pána spravodajcu, aby sme pri hlasovaní o bodoch spoločnej správy pri bodoch 2 až 3 hlasovali osobitne. Ďakujem pekne za pozornosť. (Potlesk.)